ड्रग्स तस्करों के अंतरराष्ट्रीय सिंडिकेट का भंडाफोड़, चार विदेशियों सहित नौ गिरफ्तार  
एक अमेरिकी, दो नाइजीरियाई और एक इंडोनेशियन महिला गिरफ्तार
ड्रग्स की स्मगलिंग करने वाले पांच भारतीय भी पकड़े गए
गैंग के पास से 1300 करोड़ रुपये के नशीले पदार्थ बरामद हुए
यह वह गैंग है जो भारत से ऑस्ट्रेलिया और ऑस्ट्रेलिया से भारत कोकीन और अन्य ड्रग्स सप्लाई करता रहा है. कई महीनों तक चले ऑपेरशन के बाद नारकोटिक्स कंट्रोल ब्यूरो ने इन्हें अलग-अलग जगहों से गिरफ्तार किया है. पकड़े गए लोगों में एक अमेरिकी नागरिक, दो नाइजीरिया के नागरिक एक इंडोनेशियन महिला और पांच भारतीय शामिल हैं.
एनसीबी के मुताबिक सबसे पहले एक सूचना के बाद पंजाब के अक्षिन्दर सिंह को पकड़ा गया. उसके बाद ही इस पूरे सिंडिकेट का पता चला. इस गैंग के पास से 20 किलो कोकीन भारत में मिली, जो ऑस्ट्रेलिया से समुद्र के रास्ते एक कंटेनर में में लाई गई थी. ऑस्ट्रेलिया में इसी गैंग के पास से 55 किलो कोकीन जब्त हुई, जो कनाडा से लाई गई थी. इस गैंग से जुड़े कई लोग कनाडा में रहते हैं, जो दुनिया के कई देशों में इस तरह नशीले पदार्थ सप्लाई कर रहे हैं. इस ड्रग्स का प्रयोग नए साल की पार्टियों के लिए होना था.
नशे का कारोबार करने वाले इस गैंग ने दिल्ली और एनसीआर में कई महंगी संपत्तियां ले रखी हैं. एनसीबी अब गैंग के बाकी लोगों को पकड़ने की कोशिश कर रही है.